
α)
Η γεωπολιτική αναβάθμιση της Αρκτικής κατά τον 21ο αιώνα

Οι προϋποθέσεις αλλοίωσης του φυσικού περιβάλλοντος, λόγω της κλιματικής αλλαγής, στην περιοχή της Αρκτικής δημιουργεί τις οικονομικό – πολιτικές εκείνες συνθήκες οι οποίες αναβαθμίζουν σημαντικά το ρόλο της περιοχής αυτής στον τομέα ανάπτυξης των σύγχρονων διεθνών σχέσεων.

Ορισμένες επομένως ιδιαίτερες γεωγραφικές προσεγγίσεις της περιοχής θεωρούνται απαραίτητες για την πλήρη κατανόηση της νέας κατάστασης όπως αυτή παρουσιάζεται κυρίως μέσα από τις σύγχρονες διεκδικήσεις των κρατών. 

1.
Εισαγωγικές γεωγραφικές προσεγγίσεις σχετικά με την Αρκτική
Είναι γεγονός ότι η Αρκτική ως περιοχή εξάπτει την ανθρώπινη φαντασία από αρχαιοτάτων χρόνων. Χαρακτηριστικά αναφέρεται η περίπτωση των πρώιμων χαρτών των Βίκινγκς όπου καταγράφεται ως ο τόπος διαβίωσης των δράκων που αποτελούσαν το τρωτό σημείο των κατά τα άλλα ατρόμητων πολεμιστών. Η ευρύτερη περιοχή θεωρείται συνώνυμη με τον Βόρειο (γεωγραφικό) Πόλο της γης. Ο όρος Αρκτικός Kύκλος
 ή Βόρειος Πολικός Κύκλος, χρησιμοποιείται από την επιστήμη της Γεωγραφίας και τους χαρτογράφους ως το διαχωριστικό όριο μεταξύ της Αρκτικής Ζώνης από την Βόρεια Ήπια Ζώνη της κυρίας Εύκρατης Ζώνης
. Η διάκριση αυτή έχει θεσπιστεί επειδή το μεγαλύτερο μέρος της Αρκτικής συνιστά θάλασσα, η οποία καλύπτεται από πάγους
 στους οποίους είναι αδύνατη η εμφάνιση χλωρίδας. Εκ τούτου είναι αδύνατη η διαβίωση στην περιοχή, η οποία είναι εκ των πραγμάτων ιδιαιτέρα αφιλόξενη για τον άνθρωπο
.
ΧΑΡΤΗΣ Ε.1

Η Αρκτική ζώνη και οι συνορεύουσες με αυτή χώρες
.

Στο σύνολό της, αν και η Αρκτική είναι μια εξαιρετικά αραιοκατοικημένη περιοχή
, αποκτά συν τω χρόνω μεγαλύτερη σημασία για μια σειρά θεμάτων, κυρίως στα επίπεδα της ενέργειας και της άμυνας. Είναι πρόδηλο στον Χάρτη Ε.1 ότι, οι χώρες οι οποίες που γειτνιάζουν με την συγκεκριμένη γεωγραφική τοποθεσία, είναι οι δύο  εκ των βασικότερων πρωταγωνιστών του διεθνούς συστήματος: οι ΗΠΑ και η Ρωσία. Είναι γνωστό ότι, ο γεωγραφικός παράγοντας έχει διαδραματίσει στο παρελθόν κυρίαρχο ρόλο σε κάθε πτυχή της ιστορίας επιδρώντας καταλυτικά στα γεωπολιτικά δρώμενα του πλανήτη. Έτσι, καθώς η Αρκτική προσφέρει τη συντομότερη διαδρομή ανάμεσα στις δύο μεγάλες πυρηνικές δυνάμεις, συνιστά μία καίριας σημασίας περιοχή για τα σύγχρονα δεδομένα της διεθνούς πολιτικής
. Είναι χαρακτηριστική η περίπτωση του Ψυχρού Πολέμου μεταξύ των ΗΠΑ και ΕΣΣΔ, κατά την οποία η Αρκτική υπήρξε για μεγάλο χρονικό διάστημα -κάτι που εξακολουθεί να ισχύει- μια εξαιρετικά σύντομη οδός για αεροσκάφη στρατηγικού βομβαρδισμού. Αποτέλεσε, επιπρόσθετα, μια περιοχή εντός της οποίας τα πυρηνικά υποβρύχια είχαν τη δυνατότητα κινήσεως και αποκρύψεως, σε τρόπο ώστε να συντρίψουν τον αντίπαλο σε περίπτωση αιφνιδιαστικού πυρηνικού πλήγματος
. 

Στο πλαίσιο των ανωτέρω δεδομένων, η παρούσα ανάλυση επιχειρεί να εμβαθύνει στη γεωπολιτική αξία της συγκεκριμένης περιοχής, συσχετίζοντας, παράλληλα, τόσο το θέμα της στρατιωτικής περικύκλωσης της Ρωσίας από χώρες-μέλη του ΝΑΤΟ ή οι χώρες ευρισκόμενες προ θυρών του ΝΑΤΟ, όσο και το ζήτημα της ενεργειακής ασφάλειας, μέσα στο γεωπολιτικό περιβάλλον που αναδύεται από την πρόσφατη αντιπαράθεση ΗΠΑ-Ρωσίας στην ευρύτερη περιφέρεια του Καυκάσου.

Η περιοχή της Αρκτικής ορίζεται είτε από τον αρκτικό κύκλο είτε από την αρκτική ισόθερμη γραμμή. Εκτός από τον παράλληλο γεωγραφικού πλάτους, αριθμός  επιστημόνων χρησιμοποιεί διαφορετικές τεχνικές για τον προσδιορισμό των περιοχών, στη βάση του κλίματος. Αυτές, ωστόσο, οι τεχνικές οδηγούν σε σχήμα εκτός γεωμετρικής πρόβλεψης. Το όριο που χρησιμοποιείται είναι η αρκτική ισόθερμη γραμμή των 10°C τον Ιούλιο, η οποία και αποτελεί την τελευταία (από Ισημερινού) δενδρογραμμή (πέρα από την οποία δεν φυτρώνουν πια δέντρα)
. Αναλυτικά, οι χώρες με σημαντικές περιοχές εντός της παγωμένης αυτής ζώνης -όταν χρησιμοποιηθεί η τεχνική της ισόθερμης γραμμής-, είναι :
· Ρωσία (Βόρειες ακτές
)

· Καναδάς (Βόρειες ακτές) 

· Δανία (με την Γροιλανδία)

· ΗΠΑ (Βόρειες ακτές της πολιτείας της Αλάσκα) 

· Νορβηγία (μικρό τμήμα Β. ακτών)

· Φινλανδία  (μικρό τμήμα Β. ακτών
)

· Ισλανδία
Στον Χάρτη Ε.2 που ακολουθεί, παρατίθενται τα αντίστοιχα στατιστικά στοιχεία για την παγκόσμια πετρελαϊκή παραγωγή και ταυτόχρονα αναδεικνύεται το γεγονός ότι, σχεδόν όλες οι συνορεύουσες με την Αρκτική χώρες κατέχουν σημαντική θέση στο παγκόσμιο σύστημα παραγωγής (και εκμετάλλευσης) υγρών υδρογονανθράκων
.

ΧΑΡΤΗΣ Ε.2

Τα στατιστικά δεδομένα της παγκόσμιας παραγωγής πετρελαίου.

2. Αρκτική και Παγκόσμια Ανάπτυξη

Προ δύο αιώνων έλαβε χώρα η λεγόμενη βιομηχανική επανάσταση, πυροδοτώντας μια σειρά εξελίξεων οι οποίες έμελλε να επηρεάσουν δραματικά τη σημερινή εικόνα του πλανήτη. Η εκβιομηχάνιση που άρχισε από τη Βρετανία για να εξαπλωθεί σε όλη την υπόλοιπη Ευρώπη και τη Βόρεια Αμερική προκαλώντας σειρά σημαντικών αλλαγών τόσο στην οικονομία, όσο στην κοινωνία και στον πολιτισμό
. Η ανακάλυψη των κινητήρων εσωτερικής καύσης, η χρήση του πετρελαίου
 ως καυσίμου για θέρμανση και ως κινητήριας δύναμης σε πλοία, αυτοκίνητα και εργοστάσια, καθώς και η δυνατότητα παραγωγής βιομηχανικών προϊόντων προκάλεσαν την αλματώδη αύξηση του παγκόσμιου ενδιαφέροντος για την εκμετάλλευση των κοιτασμάτων πετρελαίου και την παραγωγή των υποπροϊόντων του και κατέστησαν το πετρέλαιο (αλλά και την ενεργειακή επάρκεια συνολικά) δείκτη ισχύος των κρατών-εθνών, συνδέοντας τη διαχείριση και εκμετάλλευση των ενεργειακών πόρων με τις διεθνείς σχέσεις και τη γεωπολιτική
. Στη μεταψυχροπολεμική εποχή πολλοί υποστηρίζουν ότι η γεωοικονομία κυριαρχεί της γεωπολιτικής, καθώς τα κυριότερα εθνικά συμφέροντα εκφράζονται και υλοποιούνται μέσω της γεωοικονομίας, καθώς τα κράτη, ιδιαίτερα τα ανεπτυγμένα, στηρίζονται σε μεγάλο βαθμό στην κατοχή και χρήση πλουτοπαραγωγικών πόρων. Σε αυτούς τους πόρους βασίζεται σε μεγάλο βαθμό η θέση που κατέχει το κράτος, αλλά και η επιρροή που ασκεί,  στο διεθνές γίγνεσθαι. Ακολούθως, ο οικονομικός και εμπορικός ανταγωνισμός ευρίσκονται στο επίκεντρο της εθνικής πολιτικής. 
Πρόδηλα κάθε χώρα (πολύ περισσότερο η μεγεθυμένη ΕΕ) έχει άμεση ανάγκη από αξιόπιστες και βιώσιμες ροές ενέργειας, οι οποίες να διατίθενται σε προσιτές τιμές. Το πετρέλαιο και το φυσικό αέριο αποτελούν βασικούς στρατηγικούς πόρους και  αντικείμενα ανταγωνισμού πολλών μικρών ή μεγάλων δυνάμεων του Διεθνούς Συστήματος. Οι δύο αυτοί φυσικοί πόροι έχουν στρατηγική σημασία για κάθε διεθνή και περιφερειακή δύναμη, λόγω του γεγονότος ότι, η οικονομική ανάπτυξη αυτών των δυνάμεων συνδέεται με την ύπαρξή τους. Και είναι ακριβώς ο λόγος που η καλυμμένη με πάγους Βόρεια Πολική Περιοχή -η οποία παραμένει ακόμη ένα από τα πλέον άγνωστα, απροσπέλαστα και απόμακρα μέρη του κόσμου-, αναδεικνύεται  μήλον της έριδος μεταξύ των πέντε πρώτων χωρών οι οποίες διεκδικούν τον φυσικό πλούτο που κρύβει το υπέδαφος του βυθού της. Σημειώνεται εδώ ότι, σε σύντομο χρονικό διάστημα θα καταστεί σχετικά εφικτή η πρόσβαση στα 10 δισεκατομμύρια κυβικά μέτρα ορυκτών καυσίμων πετρελαίου και φυσικού αερίου που ευρίσκονται κάτω από τους αρκτικούς πάγους, εφόσον προχωρήσει προοδευτικά το λιώσιμο των πάγων που προκαλεί η υπερθέρμανση του πλανήτη –κάτι το οποίο θεωρείται εκτός απροόπτου δεδομένο. Άλλες μελέτες, εξάλλου, ανεβάζουν το διαθέσιμο ενεργειακό πλούτο της περιοχής στο ισοδύναμο του ενός τετάρτου των αποθεμάτων της γης σε υγρούς και αέριους υδρογονάνθρακες, οι οποίοι αποτελούν τον κινητήριο δηλαδή μοχλό της σύγχρονης κοινωνίας
. 
Όμως, και η επίδραση του παγκοσμίου περιβάλλοντος συντείνει στη γεωπολιτική αναβάθμιση της Αρκτικής. Πράγματι, αρχής γενομένης της δεκαετίας του ΄90, η ανθρωπότητα παρακολουθεί την αύξηση των επιπέδων του διοξειδίου του άνθρακα στην ατμόσφαιρα αλλά αι της θερμοκρασίας του πλανήτη, η οποία, κατά τη διάρκεια του 21ο αιώνα, αναμένεται να αυξηθεί μέχρι 5 βαθμούς Κελσίου
. Εξαιτίας, μάλιστα, της υποχώρησης του φαινόμενου της παγοποίησης και στους δύο πόλους του πλανήτη, η στάθμη της θάλασσας έχει ήδη ανέβει σε ένα επίπεδο που σε διάφορα σημεία του να επηρεάζει την ανθρώπινη καθημερινότητα, ενώ η ενδελεχής μελέτη των διαφόρων επιστημονικών μοντέλων πρόβλεψης καταδεικνύει ότι θα συνεχιστεί αυτή η ανοδική της πορεία. Από την άλλη μεριά όμως, η υποχώρηση της στάθμης του πάγου δημιουργεί νέες επιχειρηματικές ευκαιρίες από την πιθανή σύνδεση Ατλαντικού και Ειρηνικού ωκεανού, που οι γειτνιάζουσες με την περιοχή χώρες διεκδικούν
. Αν και δεν συμβαδίζει σε σπουδαιότητα με τα δύο προηγούμενα δεδομένα, δηλαδή την εκμετάλλευση των ενεργειακών πόρων και τον έλεγχο του αποκαλούμενου «Βορειοδυτικού περάσματος», στη συνολική εξίσωση θα πρέπει να συμπεριλάβουμε και το θέμα της αλιείας κάτω από την πιθανή ύπαρξη νέων (και παρθένων) αλιευτικών πεδίων. Παρόλο που το γεγονός αυτό δεν επηρεάζει τα δρώμενα σε παγκόσμιο επίπεδο, ως τομέας οικονομικής δραστηριότητας, διαδραματίζει ένα ιδιαίτερα σημαντικό ρόλο στις οικονομίες συγκεκριμένων χωρών στην περιοχή, όπως, για παράδειγμα, στη Νορβηγία και στη Ισλανδία με το ψάρεμα του βακαλάου.

Ο Αρκτικός Ωκεανός ήρθε ιδιαίτερα έντονα στο προσκήνιο για όλο τον κόσμο το τέλος του καλοκαιριού του 2007. Τη χρονική στιγμή που το σύνολο του πλανήτη κλήθηκε να δώσει την ύστατη μάχη για τη διάσωση του περιβάλλοντος, οι ΗΠΑ, η Ρωσία, ο Καναδάς, η Δανία και η Νορβηγία αντιπαρατίθεντο για την Αρκτική, επιδιδόμενοι σε διερευνητικές αποστολές και ιδιαίτερα φιλόδοξες δηλώσεις. Η κούρσα του ανταγωνισμού αναζωπυρώθηκε στις αρχές του Αυγούστου, όταν η Ρωσία έστειλε δύο υποβρύχια για να συγκεντρώσουν στοιχεία που θα τεκμηριώνουν τις εδαφικές διεκδικήσεις της στην Αρκτική
. Η επίσημη ανακοίνωση της τοποθέτησης της ρωσικής σημαίας στον βυθό της Αρκτικής την 2α  Αυγούστου (2007) αποτέλεσε την εκκίνηση ενός αγώνα δρόμου για τη διεκδίκηση εκτάσεων του βυθού, όπου σύμφωνα με αμερικανικές γεωλογικές μελέτες αποκρύβονται τεράστια κοιτάσματα πετρελαίου και φυσικού αερίου τα οποία δεν έχουν ακόμη ανακαλυφθεί. 

Στη συντριπτική πλειονότητα των περιπτώσεων, η επικοινωνία μεταξύ δύο διαφορετικών γεωγραφικών περιοχών εξασφαλίζεται από την ύπαρξη θαλάσσιων οδών που έχουν δημιουργηθεί φυσικά, δηλαδή χωρίς την οποιαδήποτε ανθρώπινη παρέμβαση. Από γεωγραφική άποψη, στενό
 είναι μία φυσική θαλάσσια δίοδος με μικρό σχετικά πλάτος που χωρίζει δυο ξηρές και επομένως ενώνει δυο τμήματα θάλασσας. Η διέλευση ενός πλοίου μέσω ενός στενού, έχει τεράστιο οικονομικό όφελος, διότι:

· μειώνεται ο χρόνος ταξιδιού,

· επιτυγχάνεται οικονομία καυσίμων,

· μειώνεται το κόστος των μεταφερόμενων εμπορευμάτων και, κατ' επέκταση

· μειώνεται η τελική τιμή των προϊόντων για τον καταναλωτή.
Η Αρκτική κάτω από την επίδραση του φαινομένου του θερμοκηπίου αλλάζει δραστικά. Το θρυλικό «Βορειοδυτικό Πέρασμα», το οποίο χωρίζει Ατλαντικό και Ειρηνικό Ωκεανό είναι απροσπέλαστο, λόγω ακριβώς των πυκνών πάγων. Όμως, προοδευτικά στην πορεία του χρόνου, και υπό την επήρεια του φαινομένου του θερμοκηπίου, στο βραχυπρόθεσμο μέλλον θα αποτελέσει δίοδο επικοινωνίας. Ο Καναδάς ήταν η πρώτη χώρα η οποία διεκδίκησε Βορειοδυτικό Πέρασμα, επιχειρώντας να θέσει παρακαταθήκη για την κυριαρχία του με τη διατύπωση σειρά δηλώσεων. Ήταν ιδιαίτερα χαρακτηριστικό το σχόλιο για τη ρωσικές ερευνητικές απόπειρες, τις οποίες θεώρησε αντίστοιχες με τις εξερευνητικές προσπάθειες του 15ου αιώνα. Αντιδρώντας δε  απάντησε με τριήμερη επίσκεψη του Πρωθυπουργού στην Αρκτική, από όπου και ανακοίνωσε εθνικό σχέδιο για την κυριαρχία της χώρας του στον Βόρειο Πόλο -οκτώ πλοία θα περιπολούν την περιοχή, ενώ θα κατασκευαστούν και δύο νέες στρατιωτικές βάσεις. Στη μάχη της διεκδίκησης έχει επίσης εμπλακεί και η Δανία που ισχυρίζεται ότι η ράχη Λομονόσοφ αποτελεί προέκταση της υφαλοκρηπίδας της Γροιλανδίας
. Τις παραπάνω εξελίξεις, παρακολουθούν με έντονο ενδιαφέρον οι ΗΠΑ και Νορβηγία
. 

Οι παραπάνω αυτές χώρες παρακολουθούν τα δρώμενα με επιφυλακτικότητα και ανησυχία, διεκδικώντας μερίδιο στο φυσικό πλούτο της Αρκτικής. Σε μία εποχή υψηλής ενεργειακής ζήτησης, ο εντοπισμός και, φυσικά, ο έλεγχος νέων πηγών ενέργειας είναι θέμα ζωτικής σημασίας. Επισημαίνεται ότι, το πετρέλαιο αποτελεί τον κινητήριο μοχλό της αμερικάνικης οικονομίας και η ενεργειακή ασφάλεια το κύριο μέλημα της κεντρικής κυβέρνησης των ΗΠΑ. Κατά συνέπεια, θα πρέπει να θεωρείται δεδομένη η εμπλοκή των ΗΠΑ στις μελλοντικές διεκδικήσεις στην Αρκτική. Εντούτοις, υπάρχει ένα εμπόδιο που πρέπει να ξεπεραστεί. Η Ουάσιγκτον δεν έχει ακόμα ολοκληρώσει το σύνολο των τυπικών διαδικασιών που απαιτούνται για την επικύρωση της Σύμβασης των Ηνωμένων Εθνών για το Δίκαιο της Θάλασσας (εφεξής Σύμβαση ΔΘ)
, η οποία ορίζει ότι οι χώρες με εδάφη εντός του Αρκτικού Κύκλου μπορούν να διεκδικήσουν μια ζώνη οικονομικής εκμετάλλευσης 200 ν.μ. από τις ακτές τους
.
3. Προσεγγίζοντας γεωπολιτικά την Αρκτική
Η γεωπολιτική
 και η γεωοικονομία, ως επιστημονικά αντικείμενα, διερευνούν τις στρατηγικές σχέσεις της πολιτικής και της οικονομίας με τον γεωγραφικό χώρο. Οι δύο αυτές έννοιες είναι πολλαπλά και δυναμικά συσχετιζόμενες, έχοντας ως κοινό υπόβαθρο τον γεωγραφικό χώρο αλλά και πέρα από αυτόν τις ισχυρότατες αλληλεξαρτήσεις της πολιτικής με την οικονομία. Ο όρος γεωπολιτική επινοήθηκε από τον Σουηδό πολιτικό επιστήμονα Rudolf Kjellén (1864-1922) ο οποίος προσδιόρισε τη γεωπολιτική ως «την επιστήμη που μελετά το κράτος ως γεωγραφικό οργανισμό, έτσι όπως αυτός εκδηλώνεται μέσα στον χώρο», στο έργο του Το Κράτος ως Μορφή Ζωής (1916).
 Ο Kjellén επηρεάσθηκε από τη γερμανική σχολή της πολιτικής γεωγραφίας και ειδικότερα τον Γερμανό γεωγράφο Friedrich Ratzel, που επικέντρωνε την ανάλυσή του στην στρατιωτικο-πολιτική σημασία του μεσαίου (κεντρικού) ηπειρωτικού χώρου που κατείχε στην Ευρώπη η Γερμανία. Υπ’ αυτήν την έννοια πρωτεργάτης στη θεμελίωση της γεωπολιτικής θα πρέπει να θεωρηθεί και ο γεωγράφος Friedrich Ratzel (1844-1904).
 Ο Ratzel θεωρούσε ότι ένα κράτος ομοιάζει με τους λοιπούς φυσικούς οργανισμούς. Ο ίδιος υποστήριζε ότι «[η] επιτυχία των κρατών, βασίζεται σταθερά στο έδαφός τους και η συνεχιζόμενη επιτυχία τους εξαρτάται από τη μεγιστοποίηση των εδαφικών πλεονεκτημάτων τους. Για να είναι επιτυχημένο ένα κράτος χρειαζόταν να διασφαλίσει επαρκή και κατάλληλο Lebensraum (ζωτικό χώρο). Ο ζωτικός χώρος αποτελούσε το βασικό συστατικό στοιχείο της κρατικής ισχύος και, όσο περισσότερο ζωτικό χώρο κατείχε ένα κράτος, τόσο πιθανότερο ήταν να διασφαλίσει μια θέση Ηerrschaft (κυριαρχίας). Ο Ratzel θεωρούσε ότι ο πρωταρχικός στόχος ενός κράτους ήταν η επιδίωξη της Macht (δύναμης). Η επίτευξη αυτού του στόχου μετέτρεπε ένα κράτος σε Grossmacht (μεγάλη δύναμη) και, τελικά, σε Weltmacht (παγκόσμια δύναμη). Η δυναμική εδαφική επέκταση των κρατών ήταν αναγκαία κι αυτό ξεχώριζε τα επιτυχημένα από τα μη επιτυχημένα κράτη».
 

Στο δεύτερο μισό του 19ου αιώνα διαμορφώθηκαν δύο, σε πολλά αντικρουόμενες αλλά και αλληλοσυμπληρούμενες, θεωρίες: η θεωρία του θαλάσσιου χώρου  και του χερσαίου χώρου. Οι απόψεις ερευνητών της γεωπολιτικής διίστανται σε σχέση με το προβάδισμα τόσο της μιας εκ των δυο θεωριών όσο και με το προβάδισμα, αντίστοιχα, των χερσαίων και των ναυτικών δυνάμεων για την παγκόσμια κυριαρχία μιας μεγάλης δύναμης. Η πρώτη θεωρία αναπτύχθηκε κύρια από τον αμερικανό ιστορικό και στρατηγικό μελετητή Alfred Thayer Mahan, ο οποίος ανέλυσε την στρατηγική σημασία της ναυτικής δύναμης ως μέσο εδραίωσης και επέκτασης της εθνικής οικονομικής και διπλωματικής ισχύος, εστιάζοντας κύρια στην περίπτωση της Μεγάλης Βρετανίας. Η δεύτερη θεωρία (του χερσαίου χώρου) αναπτύχθηκε από τον Άγγλο Sir Halford Mackinder, ο οποίος ανέλυσε την σημασία του ζωτικού ηπειρωτικού χώρου ως μέσου διατήρησης και επιβολής ισχύος, εστιάζοντας στην Ρωσία. Ειδικότερα, ο Mackinder – για τη θεωρία του οποίου θα ακολουθήσει εκτενής ανάλυση –, θεωρούσε ότι, υπάρχει μια λογική συνέχεια στις σχέσεις των κρατών, καθόσον τα κράτη κινούνται σε ένα πεπερασμένο γεωγραφικό χώρο. Τούτη η «παγκόσμια διαδικασία» που λαμβάνει χώρα στο πλαίσιο της γεωπολιτικής κινείται ανάμεσα στο δίπολο που συνιστούσαν οι χερσαίες και οι ναυτικές δυνάμεις. Παρά το γεγονός ότι, οι δυο δυνάμεις ισορροπούσαν σε ένα τεντωμένο σχοινί και ενίοτε η μια εκ των δυο βρισκόταν σε θέση πρωτοκαθεδρίας από την άλλη, εντούτοις, ο Mackinder έτεινε στην άποψη ότι οι χερσαίες δυνάμεις θα έπαιζαν τον βασικό ρόλο. Το παράδειγμα «δυο βασικών παικτών στην παγκόσμια αντιπαράθεσης» της Βρετανικής και της Ρωσικής Αυτοκρατορίας στις αρχές του 20ου αιώνα είχε μεγάλο γεωπολιτικό ενδιαφέρον: Ο Mackinder θεώρησε ότι αυτή η κατάσταση ήταν «ένα είδος αποκορύφωσης στον κλειστό κόσμο αυτού που σταθερά εξαπλωνόταν στο μη περιορισμένο κόσμο που σταθερά εξαπλωνόταν στο μη περιορισμένο κόσμο του παρελθόντος. Ο Mackinder ανησυχούσε όσον αφορά την τελική έκβαση και θεωρούσε ότι οι χερσαίες δυνάμεις βρίσκονταν σε πιο προνομιακή θέση».
 Αυτή η προσέγγιση του Mackinder, ξεδιπλώθηκε στη γεωπολιτική θεωρία της «Κεντρικής γης», η οποία δίνει σαφές προβάδισμα στις χερσαίες δυνάμεις. 

Διαφορετική θέση από τον Mackinder στην ιστορική αντίθεση χερσαίων και ναυτικών δυνάμεων είχε τόσο ο Ratzel όσο και ο Mahan. O Ratzel θεωρούσε ότι, καθόσον οι ναυτικές δυνάμεις παρείχαν «τον συντομότερο και τον ευκολότερο δρόμο», συνιστούσαν σημαντικό παράγοντα για την επίτευξη παγκόσμιας κυριαρχίας. Ωστόσο, ο συγκερασμός των δυο δυνάμεων χερσαίων και ναυτικών είναι αναγκαίος όρος από μια μεγάλη δύναμη. Ο Mahan ήταν πλοίαρχος του πολεμικού ναυτικού της Μεγάλης Βρετανίας όταν, ορμώμενος από την αγγλο-γαλλική αντιπαράθεση, ανέπτυξε τις θέσεις του για την πρωτοκαθεδρία των ναυτικών δυνάμεων στην ιστορική αντίθεση χερσαίων και ναυτικών δυνάμεων. Κατά τον Mahan, η ανάπτυξη των ναυτικών δυνάμεων είναι ο καθοριστικός παράγοντας για την επέκταση των κρατών. Όπως ο ίδιος χαρακτηριστικά ανέφερε, η ναυτική ισχύς αποτελεί τον «υπηρέτη της επέκτασης» και το βασικό δεδομένο της Αμερικής που θα της επιτρέψει να αναδειχθεί σε δύναμη παγκόσμιας εμβέλειας. Ειδικότερα, ο Μahan αντιλαμβανόταν την θάλασσα σαν μια «μεγάλη οδό» που παρέχει στα κράτη τη δυνατότητα να την χρησιμοποιούν για να κινούν τα μέσα μεταφοράς των πολύ πιο εύκολα και οικονομικά από οποιοδήποτε άλλο μέσο στην ξηρά. Ας σημειωθεί ότι η αποτελεσματική χρησιμοποίηση της θάλασσας τόσο για εμπορικούς όσο και για στρατιωτικούς σκοπούς, ήταν η πηγή του πλούτου και της Βρετανίας. Κατά τον Μahan μάλιστα, κανένα κράτος που φιλοδοξεί να γίνει μεγάλη δύναμη δεν θα μπορούσε να το πετύχει εάν δεν διδασκόταν από το παράδειγμα της Βρετανίας. Τα ναυτικά έπαιζαν τότε διττό ρόλο: Ο πρώτος ρόλος ήταν, να προστατεύσουν το εμπόριο εξασφαλίζοντας τα θαλάσσια δρομολόγια, κάτι το οποίο ισχύει και σήμερα.
 Πράγματι, παρά την εμφάνιση του αεροπλάνου και τη συνεχιζόμενη επανάσταση στις αεροπορικές μεταφορές, η θάλασσα ήταν και παραμένει η «μεγάλη οδός» πάνω στην οποία τα κράτη είναι υποχρεωμένα, τόσο στην ειρήνη, όσο και στον πόλεμο, να μεταφέρουν το μεγαλύτερο μέρος των αγαθών τους.
 

Είναι ενδιαφέρον να σημειωθεί ότι οι Γερμανοί επηρεάστηκαν σε μεγάλο βαθμό από τον Mahan, γεγονός που οδήγησε στη ναυπήγηση ενός πολύ ισχυρού στόλου την περίοδο που προηγήθηκε του Α΄ Παγκοσμίου Πολέμου. Την περίοδο του μεσοπολέμου η θεωρία του Μεσαίου (χερσαίου) χώρου χρησιμοποιήθηκε ως εργαλείο προπαγάνδας από τους Ναζί αλλά και ως θεωρητική τεκμηρίωση της πολιτικής τους για κατάληψη ζωτικού χώρου στην Ανατολική Ευρώπη. Τούτη η προσέγγιση της Γερμανίας επέβαλε ένα διαφορετικό σκέψης στρατηγικές αναθεώρησης και ανατροπής της ήδη «καθεστηκυίας τάξης της Ευρώπης αλλά και στον κόσμο συνολικά».
 

Πάντως, η γεωπολιτική θεωρία με συστηματικό τρόπο αναπτύχθηκε από τον H.J.Mackinder το 1904. Σύμφωνα με τη γεωπολιτική του προσέγγιση η γεωγραφική περιοχή (pivot = μοχλός), την οποία συστήνουν η Ανατολική Ευρώπη και η Ασία (Ευρασία) είναι ζωτικής σημασίας. Αυτή η περιοχή περικλείεται από δύο τόξα ως εξής: το εσωτερικό τόξο «αγκαλιάζει» την περιοχή της Ευρασίας και περνάει τόσο από ηπειρωτικές όσο και θαλάσσιες περιοχές. Το εξωτερικό τόξο «αγκαλιάζει» όλη τη χερσαία επιφάνεια όλης της γης ή άλλως την «Παγκόσμια Νήσο», για τούτο ακριβώς τον λόγο αναφέρεται από τον το Mackinder και εξωτερικό νησιωτικό τόξο. Κατά τον Mackinder η Ρωσία αποτελεί την «καρδιά» της «Παγκοσμίας Νήσου». Τούτο διότι, η γεωπολιτική αξία της Ρωσίας είναι τόσο μεγάλη ώστε στην περίπτωση που η Ρωσία επεκτείνει τη σφαίρα επιρροής της μέχρι τις ακτές της Ευρασίας, «τότε θα γίνει δυνατή η χρησιμοποίηση των τεράστιων πηγών για την κατασκευή πλοίων και θα είναι ορατή η παγκόσμια αυτοκρατορία … αυτό θα συμβεί, αν η Γερμανία συμμαχήσει με τη Ρωσία».
 Είναι πρόδηλο ότι ο Mackinder είχε λάβει υπόψη του το γεγονός ότι η Γερμανία εκείνη τη συγκυρία δημιουργούσε βαθμηδόν έναν από τους μεγαλύτερους στόλους στον κόσμο.
 

Ουσιαστικά ο Mackinder για πρώτη φορά χρησιμοποίησε τις έννοιες «Παγκόσμια Νήσο (World Island)» και «Καρδιά τη Γης (Heartland)» στο έργό του Δημοκρατικά Ιδεώδη και Πραγματικότητα το οποίο εξέδωσε το 1919. Σύμφωνα με τη γεωπολιτική του προσέγγιση, η εγγύτητα της Ευρώπης, Ασίας και Αφρικής δημιουργεί μία γεωγραφική ενότητα, η οποία καταλαμβάνει τα 2/3 της χερσαίας επιφάνειας της γης και συγκεντρώνει τα 7/8 του πληθυσμού της γης: τούτη την ενότητα αποκαλεί «Παγκόσμια Νήσο». Είναι ενδιαφέρον ότι, ενώ το 1904, ο Mackinder, σκιαγραφεί την «καρδιά» ως μια «περίκλειστη» περιοχή της Ρωσίας που δεν είχε καμία επαφή με την ανοιχτή θάλασσα, 15 χρόνια μετά, το 1919, σκιαγραφεί την «καρδιά» σε τρόπο ώστε να περιλάβει περιοχές της Βαλτικής και της Μαύρης Θάλασσας. Τούτη, η δεύτερη γεωπολιτική θεώρηση του  Mackinder δεν βασίζεται σε αμιγώς γεωγραφικά δεδομένα, αλλά λαμβάνει υπόψη της παραμέτρους στρατηγικού ενδιαφέροντος: η νεα «καρδιά», την οποία ο Mackinder αποκαλεί «στρατηγική καρδιά», είναι μια περιοχή, η οποία δίνει τη δυνατότητα στη χερσαία δύναμη που την κατέχει, να απαγορεύει οιαδήποτε εχθρική ενέργεια που προέρχεται από τη θάλασσα. Μια νοητή εσωτερική περίμετρος της «στρατηγικής καρδιάς», συνιστά ακριβώς το διαχωριστικό πλέγμα μεταξύ των χερσαίων και θαλάσσιων δυνάμεων. Με αυτή την έννοια η «στρατηγική καρδιά» όχι μόνο καθιστά αδύνατη οιασδήποτε ενέργεια θαλάσσιας δυνάμεως σε βάρος της αλλά μπορεί περαιτέρω να αξιοποιήσει όλες τις οδούς χερσαίων μεταφορών σε βαθμό που μπορεί να υπερκεράσει τα συγκριτικά πλεονεκτήματα των θαλασσίων μεταφορών που διαθέτουν από τη φύση τους. Τη γεωπολιτική θεώρηση του Mackinder επιχείρησε να ολοκληρώσει ο Αμερικανός N. Spaykman ο οποίος προσέδωσε μεγαλύτερη έμφαση στην λεγόμενη εσωτερική περίμετρο του Mackinder, την οποία ονόμασε περίμετρο (rimland). Η περίμετρος  εφάπτεται των εξωτερικών σημείων των παρακτίων χωρών της Ευρώπης, των ερήμων της Αραβίας, της Μέσης Ανατολής και της Ασίας στο νοητό τόξο που διαγράφουν. Το σημείο τομής των δυο θεωριών είναι ο εξωτερικός πόλος ή η περίμετρος. Ενώ, οι αναγκαίες προϋποθέσεις που θέτουν οι δύο αναλυτές για την κυριαρχία του κόσμου διατυπώνονται ως ακολούθως: 

       Για τον Mackinder, 

 «[ό]ποιος είναι κυρίαρχος της Ανατολικής Ευρώπης, κυβερνά την Καρδιά της γης (Ρωσία). Όποιος κυβερνά την Καρδιά της γης εξουσιάζει την Παγκόσμια Νήσο (Ευρασία, Αφρική). Όποιος εξουσιάζει την Παγκόσμια Νήσο κυβερνά τον Κόσμο». 


Τούτη η στρατηγική περιοχή είναι ακριβώς η περιοχή μεταξύ των πεδιάδων της Κεντρικής Ευρώπης και του Ανατολικού άκρου της Σιβηρίας
. Είναι χαρακτηριστικό ότι αυτή ακριβώς η περιοχή -η καρδιά της γης- έχει πρόσβαση σε όλους τους σημαντικούς οικονομικούς πόρους της γης. Ταυτόχρονα όμως και παρότι το Βόρειο και το Δυτικό τμήμα της βρέχεται από θάλασσα, εντούτοις η έξοδός της προς τις θαλάσσιες επικοινωνιακές οδούς είναι ιδιαίτερα δύσκολη, διότι η συνορεύουσα σε αυτή υδάτινη μάζα είναι κύρια παγωμένη. Μεταφράζοντας στα σύγχρονα δρώμενα, με το λιώσιμο των πάγων της Αρκτικής, η Ρωσία αποκτά επιτέλους την πολυπόθητη έξοδο στους θαλάσσιους δρόμους επικοινωνίας και η επιδίωξη της παγκόσμιας κυριαρχίας είναι πλέον εφικτή. 
ΧΑΡΤΗΣ Ε.4

Παρουσίαση βασικών εννοιών της θεωρίας του Mackinder.

Η κατάρρευση της ΕΣΣΔ είχε ως αποτέλεσμα το διεθνές σκηνικό να χαρακτηρίζεται πλέον από μια πολυπολικότητα, που όμοιά της δεν έχει υπάρξει ποτέ στην ανθρώπινη ιστορία. Η πολυμορφία αυτή δεν είναι ισομεγέθης. Από το ένα μέρος υπάρχουν οι ΗΠΑ, η μόνη δύναμη, για την ώρα, που διαθέτει τις δυνατότητες για παγκόσμια επιβολή των απόψεών της, ενώ από το άλλο, υπάρχουν μια σειρά από άλλες δυνάμεις όπως Ρωσία, Γερμανία, Κίνα, Iνδία ή οργανισμοί κρατών (βλ. Ευρωπαϊκή Ένωση), που έχουν ή δείχνουν να έχουν τη δυνατότητα να επιβάλλουν τις απόψεις τους σε παγκόσμιο επίπεδο, σε περιορισμένους όμως τομείς (αναφορικά με την ΕΕ κυρίως οικονομικό). Οι ΗΠΑ, ωστόσο, λόγω της δυναμικής που απέκτησαν ως η μόνη υπερδύναμη μετά τον Ψυχρό Πόλεμο με πλανητικά συμφέροντα, θα συνεχίσουν μία πολιτική έντονου παρεμβατισμού στο διεθνές σύστημα, αν και νέες δυνάμεις διεκδικούν επάξια μια θέση Διεθνές Σύστημα. Σε αυτή τη λογική, οι ΗΠΑ θα επιχειρήσουν με κάθε τρόπο να εμποδίσουν την έξοδο της Ρωσίας προς τον Αρκτικό Κύκλο τόσο από γεωπολιτικής-στρατιωτικής πλευράς, όσο και από το θέμα της ενέργειας, με βάση το σκεπτικό ότι η κατοχή και εκμετάλλευση ενεργειακών πόρων ανάγεται σε παίγνιο μηδενικού αθροίσματος που τα κέρδη του ενός αντιστοιχούν σε απώλειες του άλλου μέρους. 
Από την σκοπιά της γεωπολιτικής, θα πρέπει να επισημανθεί ότι με την κατάρρευση του διπολισμού, το νέο πεδίο ανταγωνισμού μεταξύ ΗΠΑ και Ρωσίας (ως διάδοχο σχήμα της πρώην ΕΣΣΔ) επικεντρώνεται στη γεωπολιτική της ενέργειας και τη διπλωματία των αγωγών
. Αυτή η εξέλιξη θα μπορούσε να οδηγήσει στην κατεύθυνση ότι με την επέλαση της παγκοσμιοποίησης, η έμφαση μετατοπίζεται από τη γεωπολιτική στη γεωοικονομία.

Χαρτης Ε.5

Παρουσίαση βασικών εννοιών της θεωρίας του Spyckman.

Ουσιαστικά πρόκειται για απλή εφαρμογή των ιδεών ενός  άλλου κορυφαίου γεωπολιτικού επιστήμονα που εμβάθυνε στις ιδέες του Mackinder. Όπως παρουσιάζεται στο χάρτη Ε.5, ο Spyckman δεν έκανε κάποια καινούργια θεώρηση στον διαχωρισμό της γήινης σφαίρας, αλλά εκσυγχρόνισε το σύστημά του, διερευνώντας τον τρόπο με τον οποίο οι Ναυτικές Δυνάμεις θα μπορούσαν να κυριαρχήσουν επί της «heartland». Διατύπωσε λοιπόν τη θεωρία ότι στην πραγματικότητα η «καρδιά της γης» περιβάλλεται από ένα εσωτερικό δακτυλίδι, μία περίμετρο (INNER RING ή RIMLAND) και συμπέρανε ότι αυτός που θα κυριαρχήσει στην περίμετρο θα στραγγαλίζει αργά αλλά σταθερά, την Κεντρική Γη και τελικά θα κυριαρχήσει τόσο πάνω στον αντίπαλο, όσο και στο πλανητικό θέατρο. Για τον Spykman, 

«[ό]ποιος ελέγχει την περίμετρο κυβερνά την Ευρασία. Όποιος κυβερνά την Ευρασία, ελέγχει τα πεπρωμένα του κόσμου»
.   

Κατά τον Spykman, το γεγονός ότι οι ΗΠΑ τα τελευταία τριάντα χρόνια ενεπλάκησαν δυο φορές σε παγκόσμιους πολέμους αποδεικνύει την ορθότητα των λόγων του. Όπως ο ίδιος επισημαίνει, το ουσιώδες χαρακτηριστικό αυτής της εμπλοκής ήταν ότι, ένας συνδυασμός δυνάμεων, οι δυνάμεις του Άξονα, απειλούσαν να κυριαρχήσουν την Ευρασία. Ειδικότερα, η Γερμανία κατευθύνετο να καταλάβει τη Ρωσία (βλ. «στρατηγική καρδιά») και η Ιαπωνία όλη την Ασία. Η κατάληψη της Ευρασίας και ο έλεγχος της παραμέτρου (βλ. Spaykman) ήταν προ των πυλών. Η κατάληψη της Ευρασίας από τις δυνάμεις του Άξονα θα οδηγούσε μοιραία σε ένα νέο διπολικό σχήμα με εκατέρωθεν πόλους, την Ευρασία και την Αμερική. Ο δεύτερος δε εκ των οποίων δυο πόλων (δηλ. οι ΗΠΑ) θα ευρίσκετο σε θέση πολιτικής ασφυξίας λόγω του σφικτού γεωπολιτικού εναγκαλισμού του πρώτου πόλου, δηλαδή των δυνάμεων της Ευρασίας (δηλ. Γερμανία και Ιαπωνία)
. Υπ’ αυτή τη γεωπολιτική προσέγγιση, μπορεί να εξηγηθεί σε ένα βαθμό, η επισπευσμένη βούληση των ΗΠΑ να αποτελέσουν τον βασικό πυρήνα μιας νέας συμμαχίας αμέσως μετά τον Β΄ Παγκόσμιο Πόλεμο με συμμετοχή όλων των χωρών της δυτικής Ευρώπης, περιλαμβανομένης και της Γερμανίας. Είναι πρόδηλο ότι ο βαθμός συνοχής των συμμαχικών δυνάμεων που συναπαρτίζουν το ΝΑΤΟ είναι αντίστροφα ανάλογος με τη δυνατότητα μιας δύναμης ή περισσοτέρων δυνάμεων να κυριαρχήσουν στην Ευρασία. Τούτη η θεώρηση καθιστά προβληματική, αν όχι αδύνατη, την κυριαρχία της Ευρασίας από τη Ρωσία και εξηγεί σε μεγάλο βαθμό το αυξημένο ενδιαφέρον των ΗΠΑ να προωθήσουν την ένταξη των δημοκρατιών στης Ανατολικής Ευρώπης στο ΝΑΤΟ.
Εξάλλου, στη βάση αυτής της γεωπολιτικής προσέγγισης οι Μεγάλες Ναυτικές Δυνάμεις της δύσης, αγωνίζονται από τον 17ο αιώνα ακόμα να κλείσουν τις εξόδους προς τις θερμές θάλασσες του Νότου που είναι οι εξής: 

· Στην Ανατολή: Το πέρασμα μεταξύ Κορεατικής Χερσονήσου και  Ιαπωνίας.

· Στον Βορρά (μέχρι πρότινος): Η Βαλτική και Βόρεια Θάλασσα.
· Στον Νότο: Tα Στενά των Δαρδανελίων και το Αιγαίο Πέλαγος.

Ας σημειωθεί ότι η αποδοχή των ιδεών αυτών από τις ΗΠΑ είναι διαχρονική και μπορεί να σημειωθεί επίσης ότι ως «Κεντρική χώρα» αντιμετωπίστηκε αρχικά η ναζιστική Γερμανία, το διάδοχο αντίπαλο δέος ΕΣΣΔ
 (όπου για να αποφευχθεί η «κομμουνιστική» έξοδος στη θάλασσα οι ΗΠΑ ενεπλάκησαν στον πόλεμο της Κορέας και του Βιετνάμ) αλλά και φυσικά σήμερα η Ρωσία. Επομένως, με βάση τις θεμελιώδεις στρατηγικές επιδιώξεις της αμερικάνικης εξωτερικής πολιτικής, σε περίπτωση που ο Αρκτικός Ωκεανός καταστεί πλεύσιμος, θα πρέπει κατ’ αντιστοιχία να απαγορευτεί η χρήση του από τον αντίπαλο. Σε τούτη τη λογική παραμένει προσηλωμένη στην τακτική της περικύκλωσης και του γεωπολιτικού εναγκαλισμού όπως γίνεται αντιληπτό από τον Χάρτη Ε.6
.

ΧΑΡΤΗΣ Ε.6

Η στρατιωτική περικύκλωση της ΕΣΣΔ, την εποχή 

του ψυχρού πολέμου.

Κατά τη διάρκεια του 20ου αιώνα, οι δυνάμεις που στον 21ο αιώνα θα δώσουν το δικό τους στίγμα και θα χαρακτηρίσουν μέσα από τις αποφάσεις τους, τα γεγονότα που θα χαράξουν τη νέα πορεία της ανθρωπότητας, σύμφωνα με τον Henry Kissinger είναι:
· Η Ευρώπη 

· Η Κίνα

· Η Ιαπωνία

· Η Ρωσία

· Οι ΗΠΑ.
Στη νέα λοιπόν, πολυπολική και όχι διπολική, σκακιέρα υπάρχουν δύο δυνάμεις  που ήδη κατέχουν -εξ ορισμού- από μία ιδιαίτερα θέση. Η μεν πρώτη διότι αποτελεί την τελική νικήτρια του 20ου αιώνα, η δε δεύτερη διότι αν και ηττημένη εξακολουθεί να βρίσκεται ακόμα στο κέντρο του κόσμου ως μια συμπαγής γεωγραφική και κρατική οντότητα.

Κάτω από την γεωπολιτική θεώρηση που αναλύθηκε στο παρόν κεφάλαιο, η κατοχή των φυσικών πόρων από τον αντίπαλο είναι τουλάχιστον ανεπιθύμητη για να αποφύγουμε τη χρήση του όρου απαγορευτική για το δίδυμο ΗΠΑ-Ρωσία
. Επιπρόσθετα, η ανεμπόδιστη έξοδος της Ρωσίας στη θερμότερη πλέον Αρκτική Θάλασσα εκλαμβάνεται ως γεγονός έξω από κάθε συζήτηση από τις ΗΠΑ και κάθε διαθέσιμη επιλογή είναι πιθανόν να χρησιμοποιηθεί περιλαμβανομένων ακόμη και των στρατιωτικών μέσων.

4. Καταληκτική προσέγγιση

Η επιστήμη της Γεωγραφίας δεν αρκείται σε μια απλή, ασύνδετη περιγραφή της θέσεως των διαφόρων τόπων και των στοιχείων τους. Το τελικό ζητούμενό της είναι να προσδιορίσει και να εξηγήσει τα φαινόμενα που συμβάλλουν στη δημιουργία των ιδιαίτερων χαρακτηριστικών των διαφόρων περιοχών της γης και της δραστηριότητας των κατοίκων στους τόπους αυτούς
. Η Αρκτική παρουσιάζει σαφέστατα στρατιωτική σημασία λόγο της γεωγραφικής της θέσης ως σημαντική εναέρια και θαλάσσια οδός. Στην πραγματικότητα, η Αρκτική Θάλασσα, αντί να αντιμετωπίζεται ως μια μακρινή και δυσπρόσιτη τοποθεσία κάτω από το πρίσμα της γεωπολιτικής, αποτελεί την κεντρική σύνδεση μεταξύ Βορείου Αμερικής και Ευρασίας. Ταυτόχρονα, οι καύσιμες ύλες της περιοχής θα μπορούσαν να εξαλείψουν ή κατ’ ελάχιστον να περιορίσουν την ενεργειακή εξάρτηση από το πετρέλαιο των χωρών του Αραβικού Κόλπου, που μαστίζεται από τη χρήση στρατιωτικής βίας και την αστάθεια. 

Με τις τιμές του πετρελαίου να έχουν εκτοξευθεί σε ιδιαίτερα υψηλές τιμές και το φυσικό αέριο να καταγράφει συνεχώς νέες αυξήσεις, η ακραία δραστηριότητα των διαφόρων χωρών για εξεύρεση νέων ενεργειακών πόρων θα πρέπει να θεωρείται δεδομένη
. Έτσι, αν και ο αγγλοσαξονικός τρόπος σκέψης τόσο των ακαδημαϊκών όσο και των αναλυτών αμύνης/δημοσιογράφων
 προσεγγίζει το ενεργειακό πεδίο ως το παιχνίδι μηδενικού αθροίσματος (zero sum game) στη βάση του οποίου για να κερδίσει κάποιος πρέπει κάποιος άλλος να χάσει, τα νέα παγκόσμια ενεργειακά δεδομένα, καθιστούν αναγκαία μία διαφορετική αντιμετώπιση του ζητήματος. Σε τούτη τη λογική εντάσσεται και η «αναπάντεχη» στροφή των ΗΠΑ να σπεύσουν προς τη φορά προσχώρησης στη Σύμβαση ΔΘ  αποτελεί το νέο δεδομένο στην εξίσωση της επίλυσης των διαφορών, ώστε να αποτελέσει τη βάση για περαιτέρω διαπραγμάτευση μεταξύ όλων των εμπλεκομένων. 
Αξίζει, τέλος, να επισημανθεί το ελληνικό ενδιαφέρον σχετικά με τα δρώμενα στην Αρκτική. Η Ελλάδα, παρόλο που γεωγραφικά απέχει σημαντικά από την γεωγραφική αυτή τοποθεσία, επηρεάζεται σε δύο διαφορετικά πεδία. Η ομαλή και γρήγορη περάτωση των διεκδικήσεων θα επιτρέψει την ροή περισσότερων ενεργειακών πόρων στην διψασμένη ενεργειακή αγορά, κάτι που είναι αναγκαίο για την ανακούφιση τόσο της παγκόσμιας όσο και της εγχώριας οικονομίας. Σε ένα διαφορετικό επίπεδο, θα πρέπει σαφώς να προσδιοριστούν σε βάθος και με ευκρίνεια με μια διαφορετική ανάλυση η επίδραση της προσχώρησης των ΗΠΑ στην Σύμβαση ΔΘ στην επιχειρηματολογία που χρησιμοποιείται και από τα δύο μέρη στην διευθέτηση των ελληνοτουρκικών διαφορών.

� Σε αριθμό επιστημονικών αναλύσεων ο Αρκτικός Ωκεανός αντιμετωπίζεται ως μέρος του Ατλαντικού Ωκεανού. Και τούτο διότι, σε κάποιες συγκεκριμένες περιοχές είναι πλεύσιμος με την βοήθεια ειδικών σκαφών (παγοθραυστικά). Σε κάθε περίπτωση, η συγκεκριμένη περιοχή δεν διαφεύγει της επίδρασης του φαινομένου του θερμοκηπίου και αρκετές φορές έχει μάλιστα καταγραφεί διπλάσια ταχύτητα στο λιώσιμο των πάγων σε σχέση με άλλα σημεία του πλανήτη. Βλ. Μ. Βεργόλια, “Ενεργειακός Πόλεμος επί Πάγου στην Αρκτική”, Εφημερίδα Κόσμος του Επενδυτή, Σάββατο 20-Κυριακή 21 Μαΐου 2006, σελ. 32, βλ. επίσης αναλυτικά Μέρος Δεύτερο, Κεφάλαιο Β΄ της έρευνας. Βλ. επ. Ηλεκτρονική Εγκυκλοπαίδεια ΤΟΜΗ, MLS Πληροφορική.

